b'\n_START_ARTICLE_\nTy\xc3\xb6v\xc3\xa4en Musiikkitapahtuma\n_START_PARAGRAPH_\nTy\xc3\xb6v\xc3\xa4en Musiikkitapahtuma on vuosittain hein\xc3\xa4kuun viimeisell\xc3\xa4 viikolla Valkeakoskella j\xc3\xa4rjestett\xc3\xa4v\xc3\xa4 monitaidefestivaali. Festivaalin ohjelmistossa on muun muassa sek\xc3\xa4 t\xc3\xa4htiartisteja ett\xc3\xa4 mielenkiintoisia uutuuksia, n\xc3\xa4yttelyit\xc3\xa4, lasten- ja nuorten ohjelmaa, y\xc3\xb6yhteislauluja, lavatansseja ja ty\xc3\xb6v\xc3\xa4enmusiikin helmi\xc3\xa4. Tapahtuma on j\xc3\xa4rjestetty ensimm\xc3\xa4isen kerran vuonna 1972. Festivaalin j\xc3\xa4rjest\xc3\xa4\xc3\xa4 Ty\xc3\xb6v\xc3\xa4en Musiikkitapahtuma ry, jonka toimintaan kuuluvat my\xc3\xb6s mm. Kirjaslammen tanssilava, Kirjazz-tapahtuma sek\xc3\xa4 Kulttuuripaja Jylh\xc3\xa4vaara. Ty\xc3\xb6v\xc3\xa4en Musiikkitapahtuma on osa Finland Festivalsia sek\xc3\xa4 Pirkanmaan Festivaaleja._NEWLINE_Viime vuosien aikana festivaalin kesto on vakiintunut nelip\xc3\xa4iv\xc3\xa4iseksi ja kes\xc3\xa4st\xc3\xa4 2010 asti tapahtuma on j\xc3\xa4rjestetty UPM:n Tervasaaren tehtaan ja Myllysaaren museon piha-alueilla. Toiminnassa oleva teollisuuslaitos ja toisaalta historiallinen museomilj\xc3\xb6\xc3\xb6 antavat tapahtumalle ainutlaatuiset puitteet, josta tapahtumak\xc3\xa4vij\xc3\xa4t ovat antaneet paljon kiitosta. Vuonna 2012 tapahtumassa vieraili enn\xc3\xa4tykselliset 42 000 k\xc3\xa4vij\xc3\xa4\xc3\xa4.\n_START_SECTION_\nHistoria\n_START_PARAGRAPH_\nTy\xc3\xb6v\xc3\xa4en Musiikkitapahtuma sai alkunsa vuonna 1972, jolloin 1960-luvun lopun yhteiskunnalliset komplikaatiot olivat tasaantuneet. Ty\xc3\xb6v\xc3\xa4enliikkeess\xc3\xa4 oli paljon opintotoimintaa, jonka rinnalle kaivattiin keve\xc3\xa4mp\xc3\xa4\xc3\xa4 tekemist\xc3\xa4. T\xc3\xa4m\xc3\xa4 loi antoisan maaper\xc3\xa4n tapahtumalle, joka antoi esiintymismahdollisuuden yksil\xc3\xb6ille ja ryhmille. Ty\xc3\xb6v\xc3\xa4en Musiikkitapahtuman k\xc3\xa4ynnisti Ty\xc3\xb6v\xc3\xa4en Sivistysliiton Etel\xc3\xa4-H\xc3\xa4meen piirij\xc3\xa4rjest\xc3\xb6. Vaikka suunnitteluvaiheessa tapahtumaa ajateltiinkin kierr\xc3\xa4tt\xc3\xa4\xc3\xa4 ymp\xc3\xa4ri Suomea, Valkeakoskesta tuli tapahtuman kotipaikka, koska paikkakunnalla oli ja on vahva ty\xc3\xb6v\xc3\xa4enliikkeen perinne. Ty\xc3\xb6v\xc3\xa4en Musiikkitapahtumasta on vuosien varrella kasvanut moderni festivaali, joka ei ole kadottanut omaleimaisuuttaan. T\xc3\xa4st\xc3\xa4 esimerkkin\xc3\xa4 mainittakoon perinteiset y\xc3\xb6yhteislaulut, festivaalin aatteellinen ohjelmisto ja toiminta sek\xc3\xa4 ty\xc3\xb6v\xc3\xa4en- ja rauhanlaulujen karaoke.'